IOD ชี้อินไซด์เดอร์ MAKRO อาจกระทบการประเมิน CG ของ CPALL ในปี 59
IOD ชี้อินไซด์เดอร์ MAKRO อาจกระทบการประเมิน CG ของ CPALL ในปี 59
3 ธ.ค. 2558

นายบัณฑิต นิจถาวร กรรมการผู้อำนวยการ สมาคมส่งเสริมสถาบันกรรมการบริษัทไทย (IOD) เปิดเผยว่า กรณีที่ผู้บริหารของบริษัท ซีพี ออลล์ จำกัด (มหาชน) หรือ CPALL ใช้ข้อมูลภายในเพื่อเข้าซื้อหุ้น บริษัท สยามแม็คโคร จำกัด (มหาชน) หรือ MAKRO นั้นจะกระทบต่อการประเมิน CG ของ CPALL ในปี 59
เนื่องจากคณะกรรมการโดยหน้าที่ควรกำหนดนโยบายป้องกันการใช้ข้อมูลภายในที่ชัดเจน และกำกับดูแลให้ทุกคนในองค์กรถือปฏิบัติ ดังนั้นเหตุการณ์ที่เกิดขึ้นถือเป็นตัวอย่างว่าคณะกรรมการต้องกำกับดูแลการปฏิบัติตามนโยบายในเรื่องที่กำหนดไว้อย่างจริงจัง
สำหรับกรณีการประเมิน CG ของบริษัทจดทะเบียนที่จัดทำโดย IOD การประเมินจะใช้ข้อมูลที่บริษัทเปิดเผยต่อสาธารณชน รวมถึงข่าวเกี่ยวกับบริษัทที่เกิดขึ้นในช่วงก่อนการประกาศผลการประเมินเท่านั้น ซึ่งในปีนี้คือระหว่างวันที่ 1 มกราคม 2557 ถึง 19 ตุลาคม 2558 ดังนั้น สิ่งที่เกิดขึ้นจะส่งผลกระทบกับการประเมินบริษัทในปีหน้า
ทั้งนี้กรณีดังกล่าวสืบเนื่องจากคณะกรรมการกำกับหลักทรัพย์และตลาดหลักทรัพย์ (ก.ล.ต.) มีคำสั่งเปรียบเทียบปรับผู้บริหารของ CPALL กรณีเข้าซื้อหุ้น MAKRO โดยอาศัยข้อเท็จจริงอันเป็นสาระสำคัญต่อการเปลี่ยนแปลงราคาของหุ้น MAKRO ที่ยังไม่ได้เปิดเผยต่อประชาชน ในเดือนเมษายน 2556 ซึ่งเป็นช่วงที่ CPALL เจรจาตกลงจะซื้อหุ้น MAKRO จำนวน 64.35% จากบริษัท เอสเอชวี เนเธอร์แลนด์ บี.วี. (SHV)